钦定古今图书集成/明伦汇编/官常典/第396卷 > 黄久约
## 钦定古今图书集成/明伦汇编/官常典/第396卷 > 黄久约

按《金史》本传：“久约，字弥大，东平须城人也。曾祖孝绰，
有隐德，号潜山先生。父胜，通判济州。母刘氏，尚书右
丞长言之妹。一夕梦鼠衔明珠，寤而久约生，岁实在
子也。擢进士第，调郓城主簿，三迁曹州军事判官。有
盗窃民财，诉者以为强，郡守欲傅以重辟，久约阅实，
因得免死。累擢礼部员外郎，兼翰林修撰，升待制，授”
磁州刺史。磁并山，素多盗，既获而款伏者，审录官或
不时至，系者多以杖杀，或死狱中。久约恻然曰：“民虽
为盗，而不死于法，可乎？”乃尽请谳之而后行。久之，复
入翰林，为直学士，寻授左谏议大夫，兼礼部侍郎，为
贺宋生日副使。至临安，适馆伴使病，宋人议欲以副
使代行使事，久约曰：“设副使亦病，又将使都辖、掌仪
辈行礼乎？”竟令国信使独前行副使与馆伴副使联
骑如故，乃终礼而还。道经宿、泗，见贡新枇杷子者，州
县调民夫递进，还，奏罢之。时以贫富不均，或欲令富
民分贷贫者，下有司议。久约曰：“物之不齐，物之情也。
贫富不均，亦理之常。若从或者言，适足以敛怨，非损
有馀补不足之道。”章宗时领右丞相，韪其议。寻上章
请老，诏谕之曰：“卿忠直敢言，匡益甚多，未可使去左
右。”迁太常卿，仍兼谏职。时郡县多阙官，久约言：“世岂
乏材，阂于资格故也。明诏每责大臣以守格法而滞
人材，乞断自宸衷而力行之。”世宗曰：“此事宰相不属
意，而使谏臣言之。”欤即日授刺史者数人。久约又言：
“宜令”亲王以下职官递相推举。世宗曰：“荐举人材，惟
宰相当为耳。他官品虽高，岂能皆有知人之哲？方今
县令最阙，宜令刺史以上举可为县令者，朕将察其实能而用之。”又谓久约曰：“近日察举好官，皆是诸科
监临，全无进士，何也？岂荐举之法已有奸弊，不可久
行乎？”久约曰：“诸科中岂无廉能人？不因察举，有终身
不至县令者。此法未可废也。”上曰：“尔举孙必福，是乎？”
久约曰：“臣顷任磁州时，必福为武安丞，臣见其廉洁
向公，无所顾避，所以保举。不谓必福既任警巡，使，处
决疑滞。”上曰：“必福非独迟缓，亦全不解事。所以罪不
及保官者，幸其无赃污耳。”久约无以对。必福五经出
身，盖诸科人，故上问及之。翼日侍朝。故事，宰相奏事
则近臣退避，久约欲趋出，世宗止之，自是谏臣不避，
以为常。章宗即位，久约以国富民贫，本轻末重，任人
太杂，吏权太重、官盐价高、坊场害民，与夫选左右、择
守令八事为献，皆嘉纳之。再乞致仕，不许，授横海军
节度使，以优佚之。明昌二年，致仕，卒。久约隽朗敢言，
性友弟，为文典赡，有外祖之风云。